Ryggsvømmere

Anisops
 Notonecta 
 Nychia

Ryggsvømmere (Notonectidae) er en familie med insekter som lever som svømmende rovdyr i vann. 
Det er i Norge funnet tre arter av ryggsvømmere, alle tilhørende slekten Notonecta. De fleste artene finnes i varmere strøk.

Utseende 
Ryggsvømmere er middelsstore teger som svømmer opp-ned, på ryggen. De er derfor ofte lyse på ryggen, som vender ned, og som blir mindre synlig mot en lys himmel over vannflaten. De er også generelt mørke på buksiden og beina, som vender opp når de svømmer. Fordi de svømmer opp-ned får de en slags «båtform». Når de kryper på land eller flyr snur de ryggsiden opp.

Kroppen har korte hår. Særlig bakbeina er lange og årelignende (svømmeføtter). Antennene er ikke synlig og finnes på siden av hodet, bak de store fasettøynene. Munndelene er ganske korte, men kraftige, med en spiss sugesnabel.

Et stort scutellum er lett synlig.  De to norske artene kan skilles på fargen på scutellumet. Forvingene er velutviklet og membranøse.

Levevis 
De finnes i ferskvann, helst i stillestående vann. Voksne og nymfer svømmer opp-ned, og beveger seg betydelig raskere enn buksvømmere under vann. Den korthårete kroppen gjør at luftbobler fester seg til kroppen under dykking. Dette gjør at ryggsvømmere kan oppholde seg under vann ganske lenge.

Ryggsvømmere er gode flygere, noe som er nyttig når de skal oppsøke nye leveområder.

Ryggsvømmere er nebbmunner, det vil si at de har sugende munndeler og de er rovdyr som suger kroppsvæske fra andre mindre dyr. Voksne dyr kan gi et smertefullt stikk med sugesnabelen om de blir håndtert uvørent.

Ryggsvømmere har ufullstendig forvandling, overgang fra nyklekt larve til det voksne kjønnsmodne insektet går gradvis gjennom flere nymfestadier.

Systematisk inndeling / europeiske arter 
Familien ryggsvømmere er systematisk plassert i gruppen Nepomorpha, sammen med: Vannskorpioner, Kjempevannteger, Ochteridae, Paddeteger, Buksvømmere, Aphelocheiridae, Potamocoridae, Vannrøvere, Pleidae og Helotrephidae

Et latinsk familienavn ender med ...idae, og et navn på en overfamilie på  ...oidea.

Norsk entomologisk forening har også utgitt en rekke Insekttabeller. Dette er små og billige hefter der en kan bestemme insekter til artsnivå. Et av heftene (se kilde) tar for seg de norske ryggsvømmerne.

 Nebbmunner (Hemiptera)
 delgruppe plantesugere (Homoptera) (parafyletisk)
 delgruppe teger (Heteroptera) 
 gruppe vannteger (Nepomorpha)
 familien Ryggsvømmere (Notonectidae)
 slekten Anisops
 Anisops crinitus Brooks 1951
 Anisops debilis Gerstaecker 1873
 Anisops sardeus Herrich-Schaeffer 1849
 slekten Notonecta
 Notonecta canariensis Kirkaldy 1897
 Stor ryggsvømmer (Notonecta glauca) Linnaeus 1758 – finnes i Norge. Scutellumet er helt svart (mørkt).
 Notonecta lutea Müller 1776 – finnes i Norge. Scutellumet er helt gult (lyst).
 Notonecta maculata Fabricius 1794
 Notonecta meridionalis Poisson 1926
 Notonecta obliqua Thunberg 1787
 Notonecta pallidula Poisson 1926
 Notonecta reuteri Hungerford 1928
 Notonecta viridis Delcourt 1909
 slekten Nychia
 Nychia marshalli (Scott 1872)

Referanser

Kilder 
 Coulianos, C.-C. 1998. Annotated Catalogue of the Hemiptera-Heteroptera of Norway. Fauna Norv. Ser.B 45 (1-2), side 11-39
 Gjerde, Harald og Hågvar, Sigmund. 1985. Vannteger unntatt buksvømmere (Corixidae. Norsk entomologisk forening, Norske Insekttabeller Nr. 8, 8 sider.
 Internett: Fauna Europaea

Eksterne lenker 
 
 Nærbilde av ryggsvømmer. Foto: J. Hlasek. 
 Diving insects use buoyancy vests -  engelskspråklig
 Norsk Entomologisk forening – for deg som vil lære mer om insekter.
 Fauna Europaea - Europas fauna, arter og utbredelseskart.

Teger
Nebbmunner formelt beskrevet i 1802
Dyr formelt beskrevet av Pierre André Latreille